Steluța Cătăniciu a transmis Guvernului Orban că, în cazul în care decide desființarea Secției pentru Investigare a Infracțiunilor în Justiție (SIIJ), fie prin ordonanță de urgență fie prin asumarea răspunderii, atunci să nu mai conteze pe ALDE să sprijine Executivul.

„Constat că, la ore târzii ale înserării, guvernul Orban a decis că are o mare problemă de rezolvat, între Crăciun și Revelion, și care nu suportă amânare: soarta României depinde de desființarea Secţiei pentru Investigarea Infracţiunilor din Justiţie (SIIJ. Justificarea dlui Predoiu, cum că desființarea ar fi cerută de magistrați și de rapoartele de țară, ignoră că alţi nenumărați magistrați, dar mai ales cetățeni, susțin păstrarea acestei secții în numele unui principiu de bun simț, acela că și înfăptuitorii de dreptate, ca orice alți profesioniști, trebuie să dea socoteală într-un fel pentru faptele lor reprobabile, atunci când ele se produc”, a scris Steluța Cătăniciu pe Facebook, duminică, potrivit Mediafax.

Vicepreședintele Comisiei juridice a Camerei Deputaților a adăugat că SIIJ era o structură bună, atunci când funcționa „sub pulpana” DNA, acum că este aleasă de CSM conducerea Secției este pusă la îndoială independența acesteia.

„Așa cum am atras atenția în repetate rânduri, SIIJ era bună pe când funcţiona sub pulpana DNA şi avea puterea de a influenţa deciziile judecătorilor prin cele peste 4.000 de dosare pe care le ținea la sertar pentru șantaj. Acum, când conducerea SIIJ e aleasă de CSM, dintr-odată se pune la îndoială independența secției. Oare de ce nu am ridica această secție la rang de direcție la fel ca DNA sau DIICOT?”, a mai spus deputatul ALDE.

Ea a mai spus că magistrații trebuie să răspundă și ei pentru abuzuri sau erori.

„Sunt absolut de acord să corectăm ceea ce trebuie corectat, dar nu accept ideea că magistrații nu trebuie să răspundă pentru erori sau abuzuri. Au fost mult prea multe dovezi ale unor astfel de erori! Trebuie să facem lucrurile astfel încât să avem garanţia că orice roman este judecat pe baza probelor, şi nu după impresii sau informaţii!”, a completat Cătăniciu.

Aceasta a precizat că ALDE a susținut învestirea Executivului pe baza unor promisiuni ferme una dintre ele fiind nedesființarea SIIJ.

„Noi, ALDE, am votat în favoarea învestirii acestui Cabinet doar pe baza promisiunii ferme, de onoare, că nu se va ajunge la situația care începe să se contureze: desfiinţarea SIIJ. Anunţ public că nu vom renunţa niciodată la aceste principii! Dacă alegeți să desființați SIIJ, fie prin OUG, fie printr-o nouă asumare de răspundere, pe noi, dragi colegi liberali de la guvernare, să nu mai contați”, a conchis Steluța Cătăniciu.

Premierul Ludovic Orban a anunțat, vineri, că propunerea făcută de ministrul Justiției Cătălin Predoiu, prin memorandumul care recomandă soluția desființării Secției de Investigare a Infracțiunilor în Justiție (SIIJ), este una corectă. Măsură se află și în programul de guvernare, a punctat liderul de la Palatul Victoria.